હું સંપૂર્ણતયા અભણ એવાં માતાપિતાનો પુત્ર હોવા છતાં મારા કુટુંબમાં સર્વ પ્રથમ હું જ માધ્યમિક શિક્ષણ માટે ગામ બહાર ભણવા ગયો હતો. મેં મારી જૂની એસ.એસ.સી. પરીક્ષા પાલનપુરની સરકારી હાઈસ્કૂલમાંથી ૧૯૫૯માં ઉત્તીર્ણ કરી હતી. મેં ૧૯૬૬ માં ગુજરાતી, અંગ્રેજી અને સમાજશાસ્ત્ર (Sociology) વિષયો સાથે ગુજરાત યુનિવર્સિટીની બી.એ. (ઓનર્સ)ની ડીગ્રી મેળવી હતી. ગુજરાતી મુખ્ય અને અંગ્રેજી ગૌણ વિષયો સાથે મેં એમ.એ. સુધીનો અભ્યાસ કર્યો હતો, પણ ભાગ-૨માં મેં ડ્રોપ લીધો હતો અને આજ સુધી મેં ભાગ-૨ની પરીક્ષા આપી નથી. હું જ્યારે માત્ર ૧૬ વર્ષનો હતો, ત્યારે મારા પિતાજી અવસાન પામ્યા હતા અને છેલ્લી અર્ધી સદીથી હું મારાં તથા મારા ભાઈઓનાં સંયુક્ત કુટુંબોનું નેતૃત્વ સંભાળી રહ્યો છું.